[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 15.10.2008

COM(2008) 629 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

относно последващите мерки към решенията за освобождаване от отговорност във връзка с изпълнението на бюджета за 2006 г. (резюме) – резолюции на Европейския парламент, съставени съгласно член 276, параграф 3 от Договора за ЕО и член 180 б от Договора за Евратом, член 147 от Финансовия регламент, член 119, параграф 5 от Финансовия регламент за ЕФР и подобни разпоредби в предишния ad hoc Финансов регламент за ЕФР{SEC(2008)2579}

СЪДЪРЖАНИЕ

ПРЕАМБЮЛ 3

I - ОТГОВОРИ НА КОМИСИЯТА НА ПРЕПОРЪКИТЕ, НАПРАВЕНИ ОТ ЕВРОПЕЙСКИЯ ПАРЛАМЕНТ В РЕЗОЛЮЦИЯТА ОТНОСНО ОСВОБОЖДАВАНЕТО ОТ ОТГОВОРНОСТ ВЪВ ВРЪЗКА С ИЗПЪЛНЕНИЕТО НА ОБЩИЯ БЮДЖЕТ 4

a) Хоризонтални въпроси 4

б) Секторни въпроси 7

в) Специални доклади, издадени от Сметната палата 11

II - ОСВОБОЖДАВАНЕ ОТ ОТГОВОРНОСТ ОТ СТРАНА НА ЕП ПО ОТНОШЕНИЕ НА ЕФР 11

III - Препоръки в резолюциите, отнасящи се до отделни агенции и до Съда на Европейските общности 12

ПРЕАМБЮЛ

Поради ограничения на превода и на времето, докладът на Комисията относно последващите мерки във връзка с освобождаването от отговорност от страна на Европейския парламент (ЕП) за финансовата година 2006[1] се публикува на всички официални езици на ЕС в тази съкратена форма. Пълните отговори на Комисията на всяка отделна препоръка на Парламента са достъпни в работен документ на Комисията[2], който се публикува на английски, френски и немски език. И двата доклада за последващи мерки са свързани с резолюциите, приети от Европейския парламент на 22 април 2008 г.

Всяка глава[3] на този обобщаващ доклад включва препратки към съответните номера на препоръки в пълния работен документ на Комисията, посочен по-горе. Тези препратки ще помогнат на читателите да намерят в работния документ всички препоръки (и планирани или вече предприети от Комисията действия), които са свързани с дадена глава или са от особен интерес за тях.

В решенията за освобождаване от отговорност на ЕФР и агенциите във връзка с изпълнението на общия бюджет, Комисията е определила общо 208 препоръки, направени от Европейския парламент до нея. Тя счита, че за 100 препоръки необходимите действия вече са предприети, въпреки че в някои случаи резултатите от действията трябва да бъдат проучени. За други 99 препоръки Комисията се съгласява да предприеме препоръчаните от Парламента действия. Накрая, Комисията не може да приеме 9 препоръки и следователно няма да предприеме исканото действие[4].

I - ОТГОВОРИ НА КОМИСИЯТА НА ПРЕПОРЪКИТЕ, НАПРАВЕНИ ОТ ЕВРОПЕЙСКИЯ ПАРЛАМЕНТ В РЕЗОЛЮЦИЯТА ОТНОСНО ОСВОБОЖДАВАНЕТО ОТ ОТГОВОРНОСТ ВЪВ ВРЪЗКА С ИЗПЪЛНЕНИЕТО НА ОБЩИЯ БЮДЖЕТ

Следващата част е обобщение на отговорите на Комисията на отделните искания, направени от Парламента в резолюциите му за освобождаване от отговорност за 2006 г. Въпросите, свързани с национални декларации за управление, структурни фондове и външни дейности, повдигнати от Европейския парламент в неговите основни заключения, се разглеждат по-долу в съответните точки.

A) Хоризонтални въпроси

Становище, гарантиращо точността на отчетите (работен документ на Комисията, точки от 14 до 17)

Комисията продължи да усъвършенства своите практики в областта на счетоводството чрез инициативи като Проекта за качество на счетоводната отчетност, по-специално по отношение на процеса на разделяне на финансовите периоди. На 30 април 2008 г. Европейската комисия предостави на Комисията по бюджетен контрол (COCOBU) необходимия доклад относно предварителното финансиране към 31 декември 2007 г.

Необходими са по-нататъшни усилия за справянето с редица слабости на надзорните и контролни системи, по-специално с тези, подчертани в изразените от оправомощени разпоредители с бюджетни кредити резерви, както и тези, отнасящи се до области на бюджета, които не са преценени като задоволителни от Европейската сметна палата. Комисията ще предприеме енергични действия за справяне с причините за резервите, изразени в годишните отчети за дейността за 2007 г., и ще следи отблизо напредъка.

Бюджетно управление (работен документ на Комисията, точки 18 и 19)

Комисията работи по осигуряването на ефективна процедура по приключване на програмния период 2000 – 2007 г. на структурните фондове чрез контрол на ликвидационните органи, подобряване на разбирането на насоките за приключване, издадени през 2006 г., и финализиране на вътрешните процедури. След приключването Комисията ще извърши контрол за установяване на нивото на остатъчни грешки и ако е необходимо ще приложи по-нататъшни финансови корекции.

През 2007 г. плащанията по структурните фондове за държавите-членки на ЕС-10 се изравниха с тези на ЕС-15 за съответващия етап от програмния цикъл. През 2007 г. плащанията по Кохезионния фонд в някои от държавите-членки бяха малко под предвижданията и в края на 2007 г. неизпълнените задължения като цяло възлизаха на приблизително три години плащания. Въпреки това повечето проекти от Кохезионния фонд могат да правят разходи до края на 2010 г.

Национални декларации за управление и точка 44 от Междуинституционалното споразумение (работен документ на Комисията, точки 1—3 и 20—22)

В съответствие с действие 8 от Плана за действие за интегрирана рамка за вътрешен контрол Комисията подкрепя държавите-членки, които решат да издадат национална декларация на доброволен принцип чрез предоставяне на финансови отчети от своите счетоводни системи и чрез отговори на молбите за информация от страна на национални органи, въпреки че не съществува законово задължение за това.

В Междуинституционалното споразумение (параграф 44) трите институции се договориха, че от държавите-членки следва да се изисква да предоставят годишни справки за направените одити и декларации. Тази разпоредба беше включена в изменения Финансов регламент и справките следваше да бъдат предоставени за пръв път през февруари 2008 г. Комисията насочва вниманието си на стриктното изпълнение на разпоредбите за „годишните справки“. Навсякъде резултатите от първото представяне на годишни справки бяха положителни и Комисията счита това за успех, върху който да гради по-нататъшни действия. Формалното подаване на справките от централен орган укрепва отчетността на държавите-членки по отношение на използването на средствата. Отговорните служби на Комисията ще предоставят обратна информация и насоки на държавите-членки с цел повишаване на качеството на справките при следващото представяне и засилване на техния принос към рамката на вътрешен контрол за програмите на Общността.

Управление (работен документ на Комисията, точки от 23 до 29)

Моделът на управление на Комисията[5] спазва разпоредбите на членове 211—219 и 274 от Договора и тези на Финансовия регламент, приети единодушно от държавите-членки в Съвета след консултации с Европейския парламент (Договор за ЕО, член 279) и съгласуване, както е посочено в съвместната декларация от 1975 г. относно разпоредбите с важни финансови последствия. Генералните директори и ръководителите на служби носят управленска отговорност за ресурсите, определени от бюджетния орган. Всеки от тях в края на годината подготвя годишен отчет и декларация, даващи гаранции относно използването на ресурсите, ако е необходимо с резерви (годишен отчет за дейността и декларация).

Комисията като колегия носи „отговорност за изпълнението на бюджета, както е посочено в Договора“ (член 274), когато приема обобщителния доклад за управленските дейности на Комисията, взимайки предвид и годишния отчет за политическите достижения (член 212). Тя осъществява своята политическа отговорност като анализира годишните отчети за дейността на службите и техните декларации и като приема позиция относно основни хоризонтални въпроси, включително подходящи действия по въпроси, изискващи коригиране на ниво Европейска комисия.

Комисията смята, че добавянето на допълнителни формални декларации от генералния секретар или генералния директор на Генерална дирекция „Бюджет“ ще направи очертанията на отговорността по-малко ясни, тъй като ще размие границите на отговорностите на генералните директори и ще доведе до потенциални интерференции между централните и оперативните служби.

Уставът на СВО, приет от Комисията на 24 януари 2008 г., посочва че най-късно за 2009 г. СВО следва да публикува цялостно мнение за състоянието на контрола в Комисията.

Комисията разполага със сведения за фондове, чието управление се споделя с държавите-членки. Структурата на управление е ясна относно подялбата на отговорностите: държавите-членки носят главната отговорност за взимане на всички мерки, необходими за гарантиране на използването на фондовете в съответствие с приложимите правила, включително изграждането на ефективни механизми за контрол. Комисията контролира цялата система и проверява дали държавите-членки изпълняват правилно поверените им задачи. Когато заключи, че случаят не отговаря на тези условия, тя следва да използва наличните механизми за прекратяване на плащанията и да приложи финансови корекции. Комисията прави необходимите проверки и взима подходящи мерки, така че напълно да поеме отговорността за управлението на фондовете на ЕС. Въпреки това съществуват области, които могат да бъдат усъвършенствани, както за Комисията, така и за държавите-членки. През февруари 2008 г. Комисията прие план за действие, насочен към по-нататъшно засилване на контролната роля на Комисията по споделеното управление на структурни фондове (COM(2008) 97), вж. по-надолу в раздел Структурни мерки.

Системата за вътрешен контрол на Комисията (работен документ на Комисията, точки от 30 до 33)

През февруари 2008 г. Комисията представи доклад за напредъка по Плана за действие към интегрирана рамка за вътрешен контрол (COM(2008) 110) и заключи, че повечето от „пропуските“ са запълнени. Работата по него ще бъде завършена през 2008 г. и първият отчет за влиянието ще бъде публикуван в началото на 2009 г.

Комисията е в процес на приключване на оценката на разходите за контрол в областта на селското стопанство, ЕФРР и прякото централизирано управление. Резултатите от оценката ще послужат за основа на съобщение, което Комисията ще изготви през есента на 2008 г., с цел да се поднови междуинституционалната дискусия относно допустимия риск.

Обобщителен доклад (работен документ на Комисията, точки от 34 до 36)

Обобщителният доклад отразява всички случаи, в които е имало резерви относно осигуряването на законност и правомерност на разходите на Комисията; Комисията инструктира своите служби да предприемат активни действия за справяне с причините за резервите в годишните отчети за дейноста за 2007 г. и въпросните генерални дирекции са готови да се борят с тези слабости чрез ясно очертани планове за действие. Затова е необходимо при всички случаи, когато има разлика между становището на Европейската сметна палата и становището на генералния директор, последният да даде обяснения в годишния си отчет за дейността.

След одита на СВО на годишните отчети за дейността за 2007 г. настоящите инструкции за подготовка на годишните отчети за дейността за 2007 г. изискват посочване на закъсненията в осъществяването на планове за действие и предвиждат основните въпроси, повдигнати от Службата за вътрешен одит, да се смятат за количествен критерий при оценката на резервите.

Политическа и административна отговорност на Комисията (работен документ на Комисията, точки от 37 до 42)

Комисията отбелязва, че е бил осъществен цялостен напредък в представянето на годишните отчети за дейността. През 2007 г. бяха въведени схеми за вътрешен контрол, които позволяват по-добро сравнение между годишните отчети за дейността на службите. Действащите инструкции за годишните отчети за дейността също така определят правила и критерии за издаване на резерви и изискват от службите на Комисията да докладват за основните препоръки от страна на Европейската сметна палата.

За провеждането на работата по годишните отчети за дейността за 2008 г. Комисията ще осигури по-нататъшни насоки за третиране на рискове за репутацията и относно връзката между процентите на грешка, съществеността и резервите.

Комисията приветства положителната реакция на Европейския парламент на нейното предложение за обмисляне на общ подход за регистрация на лобисти. Бяха предприети също така действия за подобряване на информацията за получателите на средства от ЕС и членовете на експертни групи.

Комисията счита, че действащият кодекс за поведение за членовете на Комисията вече съдържа изчерпателни и подходящи правила за отговорност и етика. Служителите на членовете на Комисията се назначават в съответствие с Правилника за длъжностните лица.

Що се отнася до етичните правила, независимо проучване[6] заключи, че системата на Европейската комисия е стабилна и необходимите правила и процедури се прилагат.

Б) Секторни въпроси

Приходи (работен документ на Комисията, точка 43)

Резервите по някои точки в годишните отчети за ДДС на държавите-членки са отбелязани в докладите за контрол на Комисията. Комисията в сътрудничество с държавите-членки ще продължи усилията си за отстраняване на резервите в разумни срокове. Там, където е необходимо, Комисията ще прави посещения на ръководители, предназначени да изградят заедно с въпросните държави-членки подходящи стратегии за оттегляне на резерви, които са налице от дълъг период от време. Когато не може да бъде показан напредък по отношение на оттеглянето на резерви, Комисията ще обмисли дали започването на процедури за извършено нарушение ще бъде ползотворно.

Обща селскостопанска политика (работен документ на Комисията, точки от 44 до 54)

Подобно на Европейския парламент Комисията приветства факта, че Сметната палата установи общо подобрение на управлението на разходите за ОСП през 2006 г. Комисията продължава чрез своите одити да контролира цялостното и правилно приложение на инструмента ИСАК. В случай на недостатъци Комисията налага финансови корекции. За 2008 г. са предвидени шест мисии за одит по ИСАК в нови държави-членки. Ситуацията на ИСАК в Гърция е предмет на резерва в годишния доклад за дейността на ГД „Селско стопанство“ и към нея е насочен план за действие на гръцките органи. Комисията следи това отблизо.

По отношение на условията за допустимост за агроекологичните мерки в областта на развитието на селските райони, държавите-членки са задължени да осигурят възможност за проверка и контрол на всички мерки за развитие на селските райони, включително агроекологичните мерки, както и ред за контрол на ниво държави-членки, гарантиращ спазването на условията за допустимост и други ангажименти. Въпросът беше взет под внимание също и в контекста на планирането на развитието на селските райони за периода 2007—2013 г.

Като част от Проверката на състоянието на ОСП Комисията представи законови предложения с цел да предотврати предоставянето на помощ за доходите, предназначена за селското стопанство, на дружества, чиято дейност не представлява или е само отчасти селскостопанска дейност. Съгласно този регламент, ако бъде приет, държавите-членки могат да решат да не предоставят директни плащания за тези дружества.

Структурни мерки, трудова заетост и социални въпроси (работен документ на Комисията, точки от 4 до 11 и от 55 до 79)

През февруари 2008 г. Комисията прие план за действие, насочен към по-нататъшно засилване на контролната роля на Комисията по споделеното управление на структурни фондове (COM(2008) 97). Комисията предава на Европейския парламент доклади на всяко тримесечие относно прилагането на плана за действие, включително информация относно корекциите и възстановяванията, наложени от Комисията. Първите два тримесечни доклада бяха представени на Комисията по бюджетен контрол от г-н Шпидла и г-жа Хюбнер на 2 юни 2008 г. и на 15 юли 2008 г. Комисията ще осигури междинен доклад за напредъка по отношение на плана за действие през октомври 2008 г., и окончателен доклад през януари 2009 г.

Последващите действия след откриването на грешки от страна на Сметната палата бяха включени в плана за действие. В съответствие с насоките за финансови корекции при нередности, свързани с обществени поръчки, Комисията ще прилага стопроцентови корекции за сериозни нарушения на правилата за обществените поръчки, като липса на оповестяване на договори, предмет на задължителен търг на територията на ЕС, и ще прилага фиксирани или екстраполирани корекции, когато е необходимо. Комисията предприе стъпки за ускоряване на процедурата, водеща до решения за прекратяване на плащания и прилагане на финансови корекции. Тя също така обясни терминологията, използвана в областта на финансовите корекции, и стандартизира своите доклади в съответствие с нея.

Законите за програмните периоди 2000—2006 г. и 2007—2013 г. позволяват на държавите-членки при определени условия да използват отново средствата на ЕС, освободени от оттеглени проекти, за други разходи, отговарящи на условията. Нетно намаление на финансирането от ЕС на програми или проекти от Кохезионния фонд може да бъде осъществено, само когато корекцията е наложена с решение на Комисията или когато не съществува разход, който би могъл да бъде направен на мястото на дадения, например при приключване или след частично приключване на програмите за 2007—2013 г. Комисията смята, че дори финансовите корекции, които не включват нетно намаление на финансирането от ЕС, могат да играят ролята на стимул за подобряване на контрола, като се вземе предвид влиянието върху националния бюджет.

На 22 февруари 2008 г. Комисията информира Парламента за първоначалните резултати от подаването на годишните справки, а на 25 март и в годишните отчети за дейността на Генералните дирекции по регионална политика и трудова заетост представи подробен анализ. На 21 април Комисията предостави на Парламента актуализирана версия, а на заседанието на Комисията по бюджетен контрол от 15 юли информира Парламента за процедурите за нарушение, започнати срещу Германия.

Комисията счита, че ключова характеристика на годишните справки, допринасяща за укрепването на отчетността на държавите-членки по отношение използването на средства на ЕС, е тяхното официално подаване от централен орган. Комисията ще представи на държавите-членки преработени насоки с препоръки за подобряване на качеството на годишните справки за 2008 г.

Вътрешни политики, включително научноизследователска дейност (работен документ на Комисията, точки от 80 до 100)

По отношение на законността и правомерността на разходите за научноизследователска дейност главен риск представлява фактът, че бенефициерите преувеличават разходите си в декларациите за разходи. Впоследствие това остава незабелязано за Комисията и не се коригира. Много грешки, влияещи на законността и правомерността могат да бъдат забелязани (и вследствие коригирани) единствено чрез проверки на място. За да се справи с този проблем, Комисията пренасочи вниманието си към контролна стратегия за разкриване и корекция на грешки ex-post, след като плащането е извършено. Генералните дирекции по научни изследвания прилагат в своята стратегия за одит за 6РП увеличение на броя на одитите, нова стратегия за определяне на извадки и корекция на системни грешки, ако те се повтарят от същия получател в други непроверени договори. Стратегията за одит се осъществява за период от четири години. Поради многогодишния си характер ефективността на стратегията за контрол на ГД „Изследвания“ може да бъде напълно измерена и оценена в крайните етапи на жизнения цикъл на рамковата програма.

В областта на образованието и културата Комисията осъществява преработена стратегия за надзор, основана на подхода за „интегрирана рамка за контрол“. Тя включва предварителни (ex-ante) декларации за достоверността и точността на отчетите за периода 2007—2013 г., изготвени от националните органи, и годишни последващи (ex-post) декларации за достоверността и точността на отчетите по отношение на използването на средства през предходната година. Информация за последващи действия по отношение на препоръките от одита е включена в процеса на оценка на предварителните (ex-ante) декларации за достоверността и точността на отчетите за периода 2007—2013 г., изготвени от националните органи, и се наблюдава постоянно. В допълнение, правилата за новите програми за периода 2007—2013 г. в областта на образованието и културата бяха опростени и широко се използва финансиране с еднократни суми или финансиране с единна ставка.

Комисията продължава да взима подходящи мерки за съобразяване с препоръките на Европейския парламент и с молбата, свързана със забавените плащания на бенефициери, и за спазване на сроковете за разходните операции, определени във Финансовия регламент. Направените усилия увеличиха процента на плащанията, извършени навреме. Този въпрос се следи отблизо и се ползва със засилено внимание с цел по-нататъшно подобрение.

Подробните отговори на Комисията на препоръките на Европейския парламент в специфичните области на политиката в съответствие с вътрешните политики могат да бъдат открити в приложения работен документ.

Външни действия (работен документ на Комисията, точки от 12 до 13 и от 101 до 118)

В съответствие с ангажиментите, поети по време на процедурата по освобождаване от отговорност за 2006 г., Комисията ще представя ежегодно и по молба на Парламента информация относно доверителни фондове с участие на множество донори. Относно Ирак и Афганистан Комисията периодично представя информация за ситуацията. Съществуват и специални уебсайтове, които ще бъдат редовно обновявани. Общи насоки за публичността бяха одобрени и приети на петата среща на работната група за финансово и административно рамково споразумение FAFA (10 – 11 април 2008 г.). Беше потвърдено допускането на представители на ЕС за изпълнение на мисии по проверка на проекти при съвместно управление. Общи указания за проверка, целящи да улеснят провеждането на такива мисии за проверка, се разработват от Комисията и ООН.

Комисията предприе редица действия с цел подобряване на системите, предназначени да осигуряват законността и правомерността на разходите по външни действия на ниво организации, осъществяващи проект: стандартни указания за проверка на разходите за помощи и договори за услуги, основани на такса (задължителни от февруари 2006 г.), нови стандартни указания за финансови и системни одити (задължителни от октомври 2007 г.), годишна консолидация на резултатите от външни одити в обобщителен доклад, целящ да идентифицира типология на констатациите и коригиращи действия, развитие на одита чрез общата информационна система Relex (CRIS), което ще подобри докладването за резултатите от одитите.

Резолюцията на Европейския парламент по освобождаване от отговорност за 2006 г. съдържа също препоръки в области като предприсъединяване, хуманитарна помощ, политика за развитие и външни отношения. Отговорите на Комисията на тези препоръки могат да бъдат намерени в приложения работен документ под точките, засягащи външните дейности и Европейските фондове за развитие.

Административни разходи и въпроси, касаещи агенциите (работен документ на Комисията, точки от 119 до 125 и от 191 до 208)

Европейският парламент направи редица препоръки до Комисията относно регулаторните агенции в резолюцията за освобождаване от отговорност във връзка с изпълнението на общия бюджет, както и в резолюциите за освобождаване от отговорност на отделните агенции[7].

На 9.7.2008 г. Комисията прие ревизираната версия на рамковия Финансов регламент[8], който съдържа разпоредби, укрепващи задължението на агенциите да представят в своите молби за плащане стриктни предвиждания за своите действителни нужди от парични средства през годината, за да се избегнат ненужни парични потоци. Това ще даде възможност на Комисията да проследява по-отблизо паричните баланси на агенциите и така ще доведе до по-стриктно планиране и увеличаване на прозрачността.

В допълнение, ще стартира хоризонтална оценка в контекста на Съобщението на Комисията „Европейските агенции: пътят напред“ от март 2008 г. Оценката ще обхване и влиянието на агенциите върху вътрешната организация и дейности на Комисията. Междуинституционалната работна група, която Комисията предлага да бъде създадена заедно с Европейския парламент и Съвета ще допринесе inter alia за определяне на целите и обхвата на хоризонталната оценка. Комисията възнамерява да докладва за резултатите от тази оценка в периода 2009—2010 г.

По отношение на политиката на Общността за сградите, през 2007 г. на специализирана компания беше поръчано да извърши проучване. Това проучване представя структуриран подход за необходимата работа, която следва да бъде извършена постепенно за осигуряване на добро и ефикасно управление на инвестициите на Комисията в недвижима собственост. Второ проучване, върху сградите в употреба, ще стартира към края на 2008 г./началото на 2009 г. Резултатите от тези проучвания ще се използват в подкрепа на бюджетните искания в тази област и ще бъдат съобщени на компетентните комисии.

В) Специални доклади, издадени от Сметната палата

В резолюцията си за освобождаване от отговорност Европейският парламент включи препоръки до Комисията, отнасящи се до седем специални доклада, публикувани от Сметната палата през 2007 г. Отговорите на Комисията на тези препоръки могат да бъдат намерени в работния документ на Комисията (точки от 126 до 175).

II - ОСВОБОЖДАВАНЕ ОТ ОТГОВОРНОСТ ОТ СТРАНА НА ЕП ПО ОТНОШЕНИЕ НА ЕФР

Комисията е предприела или възнамерява да предприеме действия по почти всички въпроси, повдигнати от Парламента във връзка с Европейските фондове за развитие (ЕФР). Финансовият регламент, приложим към десетия ЕФР, беше приет на 18 февруари 2008 г. (ОВ L 78, 19.3.2008 г., стр. 1). Член 156 предвижда повечето от правилата за десетия ЕФР да се прилагат към предишните ЕФР. Въпреки че технически Финансовите регламенти за предишните ЕФР не са отменени или заменени от Финансовия регламент за десетия ЕФР, на практика резултатът ще бъде такъв. Затова Финансовият регламент, приложим към десетия ЕФР, ще опрости значително управлението на различните ЕФР, още повече поради факта, че неговите разпоредби доколкото е възможно бяха уеднаквени с Финансовия регламент, приложим към общия бюджет, освен за онези въпроси, които запазват своята специфичност в съответствие с преразгледаното Споразумение от Котону или Вътрешното споразумение на Съвета. По-подробна информация за всички препоръки се съдържа в работния документ на Комисията (точки от 176 до 190).

III - Препоръки в резолюциите, отнасящи се до отделни агенции и до Съда на Европейските общности

Европейският парламент направи редица препоръки до Комисията относно регулаторните агенции в резолюцията за освобождаване от отговорност във връзка с изпълнението на общия бюджет, както и в резолюциите за освобождаване от отговорност на отделните агенции. Резюме на отговорите на Комисията на някои от хоризонталните въпроси относно агенциите е представено по-горе в рамките на общия бюджет. Отговорите на Комисията на препоръките по други хоризонтални въпроси и на препоръки, адресирани към нея относно отделни агенции, могат да бъдат открити в работния документ на Комисията (точки от 119 до 125 и от 191 до 208). Разделът включва и отговор на препоръка, направена в резолюцията по освобождаване от отговорност, отнасяща се до Съда на Европейските общности.

* * *

[1] Освобождаване от отговорност във връзка с изпълнението на общия бюджет за финансовата 2006 година, освобождаване от отговорност на ЕФР за финансовата 2006 година, освобождаване от отговорност на агенции за финансовата 2006 година.

[2] Работен документ за служители на Комисията, приложение към доклада на Комисията до Европейския парламент относно последващи мерки във връзка с решенията за освобождаването от отговорност за финансовата 2006 година.

[3] Както настоящият обобщен доклад, така и пълният работен документ следват структурата на резолюциите, съдържащи препоръките от Европейския парламент.

[4] Виж препоръка 2, 25, 29, 39, 58, 63, 133, 151 и 202.

[5] Декларацията за управлението на Европейската комисия описва начина, по който Комисията и нейните служби работят, и в частност механизмите за отговорност и отчетност.

Виж http://ec.europa.eu/atwork/synthesis/doc/governance_statement_en.pdf

[6] Изготвено от Европейския институт по публична администрация в сътрудничество с Училището по управление в Утрехт, Хелзинския университет и Университета във Вааса, публикувано от Комисията на 11 декември 2007 г.

[7] Резолюцията за освобождаване от отговорност във връзка с изпълнението на общия бюджет и резолюциите за освобождаване от отговорност за отделните агенции съдържат препоръки до Комисията както по хоризонтални въпроси, засягащи агенциите, така и по специфични въпроси за отделни агенции. Отговорите на Комисията на тези препоръки могат да бъдат открити в точки от 119 до 125 и от 191 до 208 от работния документ.

[8] Регламент (ЕО, Евратом) № 652/2008 на Комисията за изменение на Регламент (ЕО, Евратом) № 2343/2002 относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности.